b'\n_START_ARTICLE_\nJan Grebenc\n_START_SECTION_\nRibnica\n_START_PARAGRAPH_\nDo leta 2017 je bil \xc4\x8dlan slovenskega prvoliga\xc5\xa1a RD Riko Ribnica, za katerega je igral skupaj z reprezentan\xc4\x8dnim kolegom Nikom Henigmanom. V tekmovalni sezoni 2016-17 so igrali tudi na mednarodni sceni, in sicer v Pokalu EHF. Tam je Jan na drugi tekmi, v gosteh proti romunski ekipi SCM Politehnica Timisoara, ob porazu 22 proti 27 prispeval \xc5\xa1est zadetkov, kar je njegov dosedanji najbolj\xc5\xa1i mednarodni dose\xc5\xbeek.\n_START_SECTION_\nGorenje\n_START_PARAGRAPH_\nAprila 2017 je podpisal dveletno pogodbo z velenjskim Gorenjem. V klub je pri\xc5\xa1el poleg novega trenerja \xc5\xbdeljka Babi\xc4\x87a, ki ga bo tam treniral in vodil.\n_START_SECTION_\nReprezentanca\n_START_PARAGRAPH_\nV slovensko reprezentanco ga je konec leta 2016 vpoklical selektor Veselin Vujovi\xc4\x87. Prilo\xc5\xbenost je dobil, potem ko se je po\xc5\xa1kodoval Dean Bomba\xc4\x8d in Jan je januarja 2017 odpotoval na svoje prvo veliko tekmovanje, to je bilo Svetovno prvenstvo 2017 v Franciji. Tam je bil nekak\xc5\xa1en selektorjev adut, ki ga je uporabil \xc5\xa1ele v drugem, odlo\xc4\x8dilnem delu tekmovanja. Tako je Grebenc nastopil na zadnjih \xc5\xa1tirih tekmah in na njih dosegel deset zadetkov. Najve\xc4\x8d, tri, na zadnjem sre\xc4\x8danju proti Hrva\xc5\xa1ki, in te v odlo\xc4\x8dilnem drugem pol\xc4\x8dasu, ko je bil med glavnimi akterji, ki so pripravili veliki preobrat po zaostanku in osvojili zgodovinsko bronasto medaljo.'